Kristian Thulesen Dahl blev født i 1969 i Brædstrup som søn af nu afdøde overlærer Anders Thulesen Dahl og overlærer Inge Margrethe Simoni Dahl. Kristian Thulesen Dahl gik på Nørre Snede Centralskole 1976-1985, den musik-sproglige linje på  Tørring Gymnasium 1985-1988 og aftjente sin værnepligt ved artilleriet i Skive 1988-89. Han blev konstabel af reserven, HA-jur. fra Aalborg Universitet i 1992 og cand.merc.jur. fra Aalborg Universitet i 1995. Thulesen Dahl er gift med jordemoder Berit Dahl og har tre børn, og bor nu i Thyregod. Hans bror er Jens Henrik Thulesen Dahl, MF siden Folketingsvalget 2011. Hans anden bror, Jakob Thulesen Dahl, er rektor på Skanderborg Gymnasium. Hans fætter, Niels Thulesen Dahl, er særlig rådgiver for udenrigsminister Anders Samuelsen,  han har tidligere arbejdet som journalist ved Altinget.dk og som pressechef for Liberal Alliance og senere Venstre. Fætteren udgav i 2009 en biografi om Kristian Thulesen Dahl.  Dansk Folkeparti Efter landsmødet stiftede Thulesen Dahl sammen med Pia Kjærsgaard, Poul Nødgaard og Ole Donner Dansk Folkeparti, så han den 6. oktober 1995 blev Folketingsmedlem for det nye parti. Der blev han medlem af hovedbestyrelsen. Han var Dansk Folkepartis Folketingsmedlem i Vejle Amtskreds til 11. marts 1998, hvor han skiftede til Fyns Amtskreds. I 1998 blev han formand for folketingsgruppen. Han sad som medlem af Give Byråd 1997-2006 og Vejle Kommune 2006-2010. I Folketinget blev han formand for Finansudvalget fra 2001 til 2011, hvor han blev næstformand. Den 15. september 2012 overtog han Pia Kjærsgaards post som partiformand. Med Thulesen Dahl som formand oplevede partiet en fremgang. Fra en stemmeprocent på 12,3% ved  Folketingsvalget 2011 nåede partiet en tilslutning på omkring 20% ved meningsmålinger i efteråret 2013. Ved meningsmålinger gik partiet fra at have den mindst populære partileder med Pia Kjærsgaard i 2011, til at have den næstmest populære i september 2013. Kun overgået af Lars Løkke Rasmussen. Ved en måling udgivet i slutningen af september 2013 overgik han Løkke Rasmussen. Ved folketingsvalget den 18. juni 2015 opnåede Dansk Folkeparti 741.746 stemmer (21,1% af de afgivne stemmer) og fik 37 mandater i Folketinget. Partiet blev det næststørste i Folketinget, kun overgået af Socialdemokratiet.  Tillidshverv Indtil 1994 var Thulesen Dahl byrådsudpeget bestyrelsesrepræsentant i boligforeninger og repræsentantskabsmedlem i AMU-centeret i Aalborg. Han har været medlem af Danmarks Nationalbanks repræsentantskab siden 2001.